- Hindi News
- National
- नीली बत्ती वाली गाड़ी में आए लुटेरे, शराब की पेटियों से भरा ट्राला लेकर फरार
नीली बत्ती वाली गाड़ी में आए लुटेरे, शराब की पेटियों से भरा ट्राला लेकर फरार
नीलीबत्ती गाड़ी में सवार लुटेरे 1001 शराब की पेटियों से भरे ट्राले को लूटकर फरार हो गए हैं। घटना के समय आरोपी ट्राले के ड्राइवर से मारपीट कर उसे खेत के बने कमरे में बंद कर गए हैं। पुलिस ने घटना की शिकायत मिलने के बाद अज्ञात लुटेरों के विरुद्ध मामला दर्ज कर छानबीन शुरू कर दी है।
अरूण कुमार नरूला निवासी पटियाला की ओर से पुलिस को दी गई शिकायत में बताया गया है कि वह ट्रांसपोर्ट का कार्य करता है। कंपनी के मैनेजर संदीप टागरा की ओर से मुक्तसर में 1001 शराब की पेटी भेजने के लिए गाड़ी का प्रबंध करने के लिए कहा गया तो उसने अपने दोस्त तेज सिंह ट्रांसपोर्ट अबोहर के माध्यम से ट्राला गाड़ी बुक करके कंपनी में भेज दिया। ट्राले में ब्लेंडर प्राइड की 350 पेटियां, इंपीरियल ब्लू की 151 पेटियां, 25 पेटी हाफ बोतल, 25 पेटी क्वार्टर बोतल और 450 बोतल रॉयल स्टैग लोड करके जीरकपुर से भेज दिया था। बुधवार की सुबह करीब 9 बजे उसे तेजा सिंह निवासी अबोहर ने बताया कि ट्राले का ड्राइवर लहोरी राम महिलां चौक के पास गांव सजूमां के पैट्रोल पंप पर खड़ा है। जिससे रात को अज्ञात व्यक्ति शराब वाला ट्राला छीन कर फरार हो गए हैं। ऐसे में वह सजूमां पंप पर पहुंचे। ड्राइवर ने उसे बताया कि कंपनी से ट्राला चलने के बाद करीब पौने 12 बजे चन्नो से आगे मुख्य सड़क पर बने ढाबे पर वह चाय पीने के लिए रुका था। करीब 1 घंटे बाद वह ट्राला लेकर आगे बढ़ गया। करीब पौने 2 बजे सजूमां बस स्टैंड क्रॉस किया तो एक नीली बत्ती लगी गाड़ी में सवार युवकों ने ट्राले के साथ गाड़ी लगाकर ट्राला रोकने के लिए कहा। जिसके बाद उसने ट्राला रोक दिया। गाड़ी में सवार युवकों ने उससे मारपीट कर उसे गाड़ी में फेंक लिया। कुछ देर तक उसे गाड़ी में ही घुमाया गया। जिसके बाद उसे एक मोटर पर ले गए। उसे धमकी दी गई कि यदि शोर डाला तो जान से मार दिया जाएगा। एक घंटे बाद फिर मौके पर आए और उससे बिलों और बिल्टीयां देने की मांग की गई। उसने बताया कि सारे कागज ट्राले में ही पड़े हैं तो आरोपी दोबारा से बंद कर चले गए। सुबह करीब साढ़े 8 बजे उसका शोर सुनकर किसी राहगीर जसपाल सिंह ने कमरे की कुंडी खोल दी। जिसके बाद गाड़ी के मालिक को घटना की सूचना दी गई। आरोपियों की संख्या 6 थी जोकि पंजाबी बोलते थे। पुलिस ने शिकायत के आधार पर अज्ञात के विरुद्ध सुनाम सदर पुलिस स्टेशन में मामला दर्ज किया है।
tgl_Latn sot_Latn hin_Deva hin_Deva hin_Deva hin_Deva